khistorydata/jeongjo-sjw-relations huggingface dataset:
정조 2년
有政。吏批。判書金鍾秀牌不進。參判徐浩修進。參議李義翊進。左副承旨李秉模進。以李衍祥爲同經筵。兪彦銻爲永禧殿令。宋翼休爲活人別提。林得浩爲靈岩郡守。趙榮弼爲歙谷縣令。通德郞鄭昌師贈吏參例兼。前同經筵鄭民始考。奎章閣領籤全大重趙時嶪。
정조 2년
兵批。判書李徽之進。參判邊得讓病。參議丁範祖入直進。參知李義弼病。行左承旨鄭民始進啓曰。全羅左水使今當差出。而擬望之人乏少。他道守令竝擬。何如。傳曰。允。以李尙謙趙麟逵金益彬爲宣傳官。鄭時采爲守門將。李球爲大丘營將。金光渭爲阿吾地萬戶。副護軍李文德。同知金載贊單付。全羅左水使朴宗益柳沈釋之望。傳于鄭民始曰。陵幸在近。畿邑守令。不可輕遞。以舊望擬入事。分付。以權栻爲全羅左水使。
정조 2년
李敬養。以宗親府郞廳。以有司堂上意啓曰。今此元陵幸行敎是時。宗臣十二員。以每品。例爲隨駕。而摠管及罷散老病在喪人員除。只是九員。以此數擧行。何如。傳曰。允。
정조 2년
江原監司李亨逵狀啓。杆城等官居幼學崔允得等囕死事。傳于李鎭衡曰。令本道。恤典擧行。
정조 2년
戊戌三月初十日。記事官姜彙鈺。義禁府。以御營廳騎士劉宗巖。動駕時。擊錚罪捧供。依例放送。而係是山訟。令漢城府稟處。何如。啓目。傳曰。依允。
정조 2년
戊戌三月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。陵幸時。禁營留陣中軍。可以代領乎。國榮曰。然矣。上曰。總戎使旣以留都大將。留陣於弘化門外。禁營留陣。以守禦使代領。好矣。國榮曰。聖意誠好矣。以禁衛營留陣單子。命書傳敎曰。大將旣以宿衛大將隨駕。他大將中。以守禦使代領事牌招。聽傳敎。命退去。諸臣以次出。
정조 2년
戊戌三月初十日巳時。上御誠正閣。大提學入侍時。大提學徐命膺。行左承旨鄭民始。記事官鄭東浚徐龍輔金勉柱。以次進伏訖。上曰。俄見奏文。可謂善作矣。命膺曰。初不得命意故。甚難構出矣。僅得命意而作之矣。上曰。咨文亦巳撰出乎。命膺曰。今方出草矣。上曰。以預備次。別構咨文一度以送。則似好矣。命膺曰。當以政府有可據之例之意。撰出乎。上曰。以政府狀啓。雖是襲謬。而不察之失則有之之意。爲辭好矣。命膺曰。此甚好矣。上曰。實錄當於今年內。盡爲撰修乎。命膺曰。今年內則似難盡撰矣。上曰。見今所撰。爲幾何。命膺曰。已撰者。不過爲數十張矣。上命命膺先退。上曰。兵曹陵幸節目。多有差誤處。使之改書以入事。分付。仍命退。諸臣以次退出。
정조 2년
戊戌三月初十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。戶曹白綿紙盡爲措備云乎。國榮曰。四面求貿。今幾充數云矣。上曰。封裹日字尙遠。染色等事。各別精緻事。分付。國榮曰。戶判連爲申飭云矣。上曰。彼人不知我國政府可據之例。若又問其所由。則實無可對之語。以狀啓之襲謬。兼之不察之失。別構咨文一度持去甚好故。俄見大提學已言之矣。國榮曰。其在周詳之道。別構一度入去好矣。上曰。彼若順便。則副件還爲持來。好矣。國榮曰。遠地事。不可預料。不可無別咨矣。命退去。諸臣以次出。
정조 2년
戊戌三月初十日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。實錄廳纂修之役。今方始作。當於何間畢役乎。國榮曰。此與抄節之役有異。一二年內。似難了當矣。上曰。近日連送摘奸故。堂郞不敢懸頉。想能着實矣。國榮曰。近來堂郞。早進晩罷。皆得着實爲之云矣。命讀諸道狀啓。國榮讀奏。命書判付。國榮曰。御將姑勿出代事下敎。而陵幸隔日。有大將然後。可有擧行之事矣。上曰。向日譴罷。卽從玉堂之請。不過一時警飭。前大將。將欲復授矣。國榮曰。其時罪罷。不過飭勵紀律而已。別無深罪之事。將任遞易。亦甚重難。復授前任好矣。上曰。今已夜深。明當下敎矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
李秉模啓曰。春秋館郞廳來言。因實錄聽草記。自戊午至丁卯十年時政記。更爲移奉事允下故。自戊午至丁卯七十二冊移奉云矣。敢啓。傳曰。知道。
정조 2년
又啓曰。因實錄廳草記。政院日記。自戊午至丁卯。計年取來事。允下矣。戊午日記十七卷。己未日記二十二卷。庚申日記二十一卷。辛酉日記十四卷。壬戌日記十三卷。癸亥日記十四卷。甲子日記十五卷。乙丑日記十四卷。丙寅日記十六卷。丁卯日記十三卷。合一百五十九卷輸送之意。敢啓。傳曰。知道。
정조 2년
李秉模。以禮曹言啓曰。卽接元陵參奉所報。則本陵親祭時。兩官當爲備員參祀。而參奉宋翼休移拜他職云。莫重親祭。兩官不可不備。參奉有闕代。卽令該曹。口傳差出。以爲備員將事之地。何如。傳曰。允。
정조 2년
吏曹口傳政事。以金載瓚爲元陵別檢。
정조 2년
傳于鄭民始曰。守禦使雖命留都營代領。有掣肘之端。以中軍代領事。節目付標。
정조 2년
鄭民始啓曰。御營大將具善復敍用。復授前任事。傳敎矣。旣有本兼仍帶之命。令該曹口傳啓下。何如。傳曰。允。
정조 2년
兵曹口傳政事。知中樞具善復。知訓鍊具善復單付。
정조 2년
吏曹口傳政事。漢城判尹具善復。
정조 2년
鄭民始。以兵曹言啓曰。今此陵幸時。左邊捕盜大將張志恒。以訓鍊大將隨駕。右邊捕盜大將李國賢。以都監中軍隨駕矣。限回鑾間。留都摠戎使李漢膺。姑令權察。何如。傳曰。允。
정조 2년
李秉模。以實錄廳郞廳。以摠裁官意啓曰。本廳堂上行工曹判書洪樂性。兵曹判書李徽之。方兼祔廟都監堂上。行司直權噵。亦有身病。竝姑減下。其代。吏曹參議李義翊。行副司直李普行。行副司直李致中差下。分房察任。祔廟都監都廳安聖彬。本廳郞廳。亦爲減下。前佐郞李殷模差下。何如。傳曰。允。
정조 2년
吏曹口傳政事。兼實錄修撰官李義翊李普行李致中。兼實錄編修官李殷模單付。
정조 2년
以守宮史官望筒。傳于李秉模曰。仍。
정조 2년
李敬養啓曰。因兵曹草記。今此陵幸時。左邊捕盜大將張志恒。以訓鍊大將隨駕。右邊捕盜大將李國賢。以都監中軍隨駕矣。回鑾間留都摠戎使李漢膺。姑令權察事。允下矣。摠戎使李漢膺。待明朝牌招。以爲聽傳敎之地。何如。傳曰。允。
정조 2년
鄭民始。以兵曹言啓曰。取考乙亥以前謄錄。則自昌德宮陵幸時。弘化門外。令摠戎使。率本營標下軍及訓局餘軍留都。而其後。連以勿爲擧行矣。今番陵幸時。則弘化門外摠戎使留都。何以爲之乎。敢稟。傳曰。依例爲之。而古則有摠廳壯抄廣智營入直之軍故。摠帥留陣。而今則無番上之軍。守摠無異。且守使。旣命領軍摠帥。知有實𧏮矣。今番弘化門外。率訓局餘軍留陣。令守禦使。率本廳標下爲之。此後陵幸。弘化門外留陣。守摠兩營。輪回留陣事。知悉。
정조 2년
李敬養。以義禁府言啓曰。江原監司李亨逵狀啓。據刑曹粘目內。歙谷縣令朴仁榮。移本府處之事。允下矣。朴仁榮時在任所云。依例發遣府羅將拿來。何如。傳曰。允。
정조 2년
鄭民始。以兵曹言啓曰。今此陵幸時。侍衛禁軍。不可不點擇以行矣。各番禁軍中。新受馬病蹇不能致遠之類。依例來十二日推移替直。何如。傳曰。允。
정조 2년
又以訓鍊都監言啓曰。今此元陵幸行時。建陽門西營兩處入直禁衛軍兵。及東營入直御營軍兵依前例。令訓局餘軍。前期一日替代。還宮後。還入直事。自兵曹節目。啓下矣。建陽門軍一百名。把摠具世元。哨官李復采。西營軍四十名。哨官任道東。東營軍五十名。哨官韓聖儉率領。與禁御兩營軍兵。替代入直。而還宮後。替直之意。敢啓。傳曰。知道。
정조 2년
又以御營廳言啓曰。今三月十三日。元陵幸行時。東營入直步軍。以訓局餘軍。前期一日替代事。自兵曹節目。啓下矣。今十二日替代。而還宮後替直之意。敢啓。傳曰。知道。
정조 2년
又以禁衛營言啓曰。。今三月十三日元陵幸行時。本營軍兵留都事。旣已定奪矣。建陽銅龍兩門西營入直軍兵。今三月十二日。以訓鍊都監餘軍。前期替代後。本營五哨軍兵。出番騎士及標下軍兵等。專屬留都陣。而本營則千摠金廷遇。騎士將安翼濟。哨官金爀宋光祿。敎鍊官朴成莢。騎士二十五人。工匠牙兵四十名。兼別破陣二名。率領入直。火藥庫則哨官李萬績別破陣八名。兼別破陣五名率領守直。南別營則哨官高道成。別騎衛二人。露梁牙兵十名。率領守直之意。敢啓。傳曰。知道。
정조 2년
又以禁衛營言啓曰。今三月十三日元陵幸行時。建陽銅龍兩門及西營入直軍兵。以訓鍊都監餘軍。前期替代後。仍赴留都陣。而還宮後。以本營軍兵還入直之意。敢啓。傳曰。知道。
정조 2년
戊戌三月十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。親押時刻。以午時爲之事。注書出去。分付。賤臣承命分付。命書傳敎曰。陵幸隔日。飭亦施矣。前御營大將具善復敍用。復授前任牌招。傳授命召。本兼亦令仍帶。上曰。今番陵幸時。外方許多貽弊。不一而足。若不嚴飭。則京司下人之侵漁外邑。罔有紀極。不可不一番申飭矣。國榮曰。侵漁之弊。非但京司下人。掖庭所屬。亦不無作弊之患。預爲嚴飭。似好矣。上曰。軍制有下詢事。訓將入侍事。分付。命退去。諸臣以次出。
정조 2년
戊戌三月十一日巳時。上御開泰門。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。訓將入侍。訓鍊大將張志恒進前。上曰。六軍門招搖旗入之。各營敎鍊官。率旗手立前。上曰。動駕時六旗。以一行立之乎。分左右立之乎。國榮曰。一行似難分排。當以二行立之矣。上曰。招搖旗。卽禮記所載之旗。此是旗幟中最重者也。志恒曰。自國初所有之旗也。國榮曰。凡於戰陣之中。皆以此旗號令。非此旗則實無指揮三軍之道矣。上曰。令各軍門敎鍊官。試其摩點。可也。志恒招各軍門敎鍊官。使之建旗。一摩一點後。命敎鍊官旗手先退。上曰。守禦使代領禁衛軍。則無掣礙之事乎。志恒曰。別無掣礙者矣。上曰。禁將隨駕則雖不領軍。不可無手旗。兼大將則以守禦使手旗號令乎。志恒曰。當以禁營手旗號令矣。上曰。然則隨駕禁將。無手旗乎。志恒曰。旣以宿衛大將隨駕。則當有宿衛所手旗矣。國榮曰。若造宿衛所手旗。則事甚便好矣。上曰。若造宿衛大將手旗。則以司命書之乎。國榮曰。此異於各營大將。當以宿衛二字書之矣。志恒曰。此甚好矣。上曰。依此爲之。可也。上曰。表旗旣有次。知郞廳。招搖旗亦當有次知。何以爲之乎。國榮曰。以宣傳官。次知好矣。上曰。宣傳官中。別出差備乎。國榮曰。信箭。宣傳官次知好矣。命退去。諸臣以次出。
정조 2년
戊戌三月十一日午時。上御宣政殿。親押入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次進伏訖。上具翼善冠黲袍烏犀帶白皮靴。詣宣政殿。就板位。禮房承旨李秉模。與香室官員。準各陵祝文。仍奉置案上。上親押訖。秉模還奉祝文。授香室官員。上仍還內。諸臣以次退出。
정조 2년
戊戌三月十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。更思之。守禦使禁衛軍代領。終有掣礙之端。依初節目。以中軍代領好矣。國榮曰。有何掣得之端乎。上曰。以手旗事言之。本營大將。雖有宿衛所手旗。旣已隨駕。則不可無本營手旗。莫重手旗。遽授於代領大將。極涉疎忽。以代領大將言之。旣無禁營手旗。則固不可以守禦手旗。號令他營軍卒。以此以彼。事多掣礙矣。國榮曰。禁營手旗。臣若帶去。則守使代領。果爲掣礙矣。上曰。以中軍代領事。當更爲。下敎矣。命讀諸道狀啓。國榮讀奏。命退去。諸臣以次出。
정조 2년
戊戌三月十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。陵幸時。侵漁之弊。俄已申飭。其果有效否。國榮曰。在前如此之時。掖屬上司之人。恣意侵徵故。外邑莫敢抵遏。不勝支當矣。今此嚴飭之後。必無如前作弊之慮矣。上曰。大抵今番則外邑之省弊不少矣。國榮曰。凡係民役。皆以儲置米會減。其他支待等事。一切除減故。畿民雖値動駕。不徵一分錢。其爲蒙惠不少矣。上曰。畿邑連歲飢荒。民不圖生。如此之時。又有貽弊之事。則是豈恤民之意乎。國榮曰。獨於植炬。不無些少弊端矣。上曰。植炬亦有會減。則有何民弊之事乎。國榮曰。非無會減。而遠地輸來之際。不無冗費云矣。上曰。此則似然矣。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。右承旨李鎭衡齋直。左副承旨李秉模齋宿。右副承旨李敬養齋宿。同副承旨申應顯齋直。注書柳孟養藥院直鄭東浚齋直。事變假注書李兢淵仕。
정조 2년
以執義李亨元。持平李思祚宋銓。司諫洪彦喆。獻納洪周萬。正言安廷玹李延年。牌不進罷職傳旨。傳于申應顯曰。只推。
정조 2년
傳于鄭民始曰。身爲郞官。行下驛馬。古有載法者乎。濫騎驛馬。自有其律。則況行下驛馬乎。二匹行下兵曹正郞金翊休罷職。一匹行下趙時偉推考。
정조 2년
傳于李敬養曰。兵曹郞廳代。口傳差出。待下批肅拜。
정조 2년
吏曹口傳政事。以朴祐源爲兵曹正郞。
정조 2년
以備忘記。傳于李秉模曰。前長番內官金性完敍用。
정조 2년
兵曹口傳政事。副司果李殷模。
정조 2년
李鎭衡啓曰。明日大駕詣元陵後。王大妃殿惠慶宮問安。何承旨進去乎。敢稟。傳曰。右副承旨進去。
정조 2년
鄭民始。以扈衛廳別將。以留都大臣領中樞府事李溵意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 2년
戊戌三月十二日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。尙衣院事。可謂寒心。自予登極以後。凡諸內入之物。非備忘傳敎。則必有標紙然後。始入之。初無口傳入之之事。而昨日內殿所入。自差備。口傳分付。而尙方果爲入之云。當初之不使口傳入之者。慮有中間弄奸之弊。則尙方何不念定式之意。遽然進排乎。國榮曰。聞尙方吏言。則差備催促甚急故。倉卒間。未及思量而入之云矣。上曰。非但尙方如此。此後他司。必多有此等弊。自政院。更爲申飭。可也。命退去。諸臣以次出。
정조 2년
戊戌三月十二日申時。上詣孝明殿。展拜入待時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具翼善冠黲袍烏犀帶。詣孝明殿展拜。仍詣殿內奉審訖。還內。承史以次退出。
정조 2년
戊戌三月十二日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。經宿擧動時。廟社遣大臣告由。而今番則旣非經宿。只展拜於璿源殿徽寧殿。以此擧行事。分付。國榮曰。出宮時。當行展拜乎。上曰。似然矣。國榮曰。出宮時諸處展拜。似甚窘速矣。上曰。然則今日日暮前。爲之無妨矣。國榮曰。今日展拜。則事甚便好矣。上曰。璿源殿當自內展拜。孝明殿徽寧殿。承史入參事。分付。命退去。諸臣以次出。
정조 2년
戊戌三月十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。濫騎之法。可謂不易之常典。而身爲郞官。任自行下。終爲摘奸之現發。豈可曰國有法乎。誠極駭然矣。國榮曰。近來法紀解弛。鮮有守法。使莫重驛馬。私相借與。殊無審愼之意。誠甚可悶。上曰。未明前。可入晝停所乎。國榮曰。近日夜漏尙長。未明前可以入去矣。上曰。還宮當侵夜矣。國榮曰。似然矣。上曰。今番駕前吹打。依例爲之乎。國榮曰。依前例爲之矣。上曰。禫前吹打。雖甚未安。旣是軍樂。且有前例故。不得不爲之。而於心終有不安矣。國榮曰。旣有已例。則似無害於義理矣。命退去。諸臣以次出。
정조 2년
大駕詣元陵入齋室後。政院玉堂藥房口傳問安。答曰。知道。
정조 2년
鄭民始。以司僕寺官員。以一提調意啓曰。特敎申飭之下。雖流來例債。不可置而不問故。郞廳窮覈。其所捧之數。則馬醫司僕養理馬巨達書吏使令等。情債。爲一百三十一兩四錢故。卽爲還推。招致各驛色吏。朝已分給矣。今伏承下敎。臣更爲嚴査。則此外實無別人情加捧之意。敢啓。傳曰。流來例債。不必深罪。而旣已還推。今無可論矣。此後濫徵之弊。各別嚴飭。可也。
정조 2년
又以兵曹言啓曰。依下敎。今番外驛馬入把時。本曹馬色員役等。所受情債一款査問。則黃海道三驛錢二十二兩。公忠道五驛錢二十五兩。江原道四驛錢二十五兩。京畿六驛七兩二錢。合七十九兩二錢內。書吏等處二十六兩。庫直一兩五錢。使令九兩。書者三十二兩。房直六兩五錢。該色郞廳帶率四兩二錢。稱以例給情債。分受的實。而書吏庫直使令等所受。俄者入直郞廳捧侤音還給。而此外。無巧作名目加捧之事。所謂情債之創出。則不知始自何年云云。而臣亦有不能檢飭之失。惶恐待罪之意。敢啓。傳曰。知道。勿待罪。已下敎於司僕寺草記矣。
정조 2년
戊戌三月十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。終日風氣甚惡。駕轎勞動之餘。聖體得無損憊之節乎。上曰。不甚勞憊矣。命書傳敎曰。今日旣歷拜修改畢後。宜遣將臣致祭。擇日擧行。東南關王廟同日受香。上曰。南關王廟墻垣。亦已畢役乎。國榮曰。今已畢築矣。上曰。曾於過去時見之。則墻垣頹圮。廟貌全不成樣矣。今則頗成廟貌矣。國榮曰。因國家之多事。未遑於修改之役矣。今則廟貌重新。實爲多幸矣。上曰。臺諫之駕後喝導。此前所未有之事。誠甚駭然矣。國榮曰。不察警蹕之遠近。任其皁隷之喝導。極涉疎率矣。上曰。此雖倉黃中事。身爲執法之官。有此駭擧。可勝寒心。命退去。諸臣以次出。
정조 2년
戊戌三月十三日丑時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。今夜寢睡。何以爲之乎。上曰。半夜穩寢矣。國榮曰。水剌進御乎。上曰。俄者粥水剌小進矣。國榮曰。日氣尙寒。曉露頗冷。衣襨稍厚御着好矣。上曰。姑無寒氣。入晝停所。當加着矣。上曰。侍衛軍兵毛具。出榻敎命退去。諸臣以次出。
정조 2년
戊戌三月十三日丑時。上詣元陵。擧動入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具黑笠淺澹天翼白皮靴。乘輿出仁化門。至仁政門外。左通禮啓請降輿乘駕轎。上降輿乘輦。由敦化門。至宗廟前路下輦所。上下轎。仍興乘轎。出仁門。上曰。城內外動駕時。駕前駕後。管轄一節。聽宿衛大將指揮。一依衛內軍兵例擧行。出駕前下敎大駕入晝停所降轎。入幕次少間。上曰。外辦入之。仍乘馬進發。詣元陵洞口。上降馬乘輿。仍詣齋室。少間。上改具翼善冠黲袍烏犀帶白皮靴。乘輿至元陵紅箭門外降輿。詣紅箭門內板位。左通禮啓請俯伏哭。上俯伏哭。左通禮啓請四拜興平身。上涕泣不止。移時。四拜興平身。仍詣陵上奉審訖。俯伏陵前。涕泣不已。國榮曰。酌獻禮時刻已至矣。上還詣碑閣奉審。仍詣小次。左通禮啓請行禮。上就板位北向立。左通禮啓請俯伏哭。上俯伏哭。左通禮啓請止哭興四拜。上止哭興四拜。仍詣盥洗位西向立。左顯承水。秉模沃水。鎭衡進巾。民始受巾。左通禮啓請詣樽所。上詣樽所北向立。民始酌酒。敬養受酒。左通禮啓請詣神位前。上詣神位前俯伏。應顯捧爐。秉模捧香。上三上香。秉模進爵。上受爵。以授國榮國榮奠爵。上俯伏興少退跪。大祝鄭志儉讀祝訖。左通禮啓請降復位。上降復位。亞獻終獻。如初獻禮。左通禮啓請俯伏哭。上俯伏哭。左通禮啓請止哭興四拜。上止哭興四拜。仍行望燎禮。左通禮啓請辭陵禮。上就板位。俯伏涕泣移時。行四拜禮。仍詣紅箭門外乘輿。詣健元陵降輿就板位。行展拜禮。詣陵上奉審。又奉審碑閣訖。親行酌獻禮。次詣顯陵。行展拜禮。仍奉審陵上丁字閣碑閣。次詣穆陵。行展拜禮。仍奉審陵上丁字閣碑閣。次詣徽陵行展拜禮。仍奉審陵上丁字閣碑閣。次詣崇陵行展拜禮。仍奉審陵上丁字閣碑閣。次詣惠陵行展拜禮。仍奉審陵上丁字閣碑閣訖。還詣紅箭門外乘輿。至齋室。上命書傳敎曰。禮房承旨馳詣永祐園奉審以來。又命書傳敎曰。京畿監司率各務差使員。晝停所入侍。少間。左通禮啓請外辦。上乘輿至洞口。降輿乘馬進發。上曰。自元陵洞口。至興仁之門捧上言。出駕前下敎上曰。東關王廟當歷入。出駕前下敎大駕詣晝停所入幕次。上曰。京畿監司各務差使員入侍。京畿監司鄭尙淳。廣州府尹洪益弼。竹山府使柳春彬。驪州牧使李文源。以次進伏。上曰。當此設賑。又當陵幸。雖以儲置米會減。能無弊端乎。尙淳曰。姑無所聞矣。上曰。驪州卽設賑邑云。姑無捐瘠之患乎。文源曰。姑無捐瘠之患矣。上命賜賜物訖。仍命退。少間。大駕進發詣關王廟展拜。仍乘馬入興仁門。至敦化門。民始曰。大駕未入進善門之前。臺諫之喝導入闕。事體所在。誠極未安。大司諫徐有防。從重推考。何如。上曰。依爲之。出擧條上曰。宣傳官持此標信。往各營解嚴。可也。仍詣仁政門外。降馬乘輿還內。諸臣以次退出。
정조 2년
行都承旨洪國榮藥院直。行左承旨鄭民始坐。右承旨李鎭衡坐。左副承旨李秉模坐。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
藥房都提調徐命善。提調具允鈺。左副承旨李秉模啓曰。禮展謁陵。侵夜回鑾。伏未審勞動之餘。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。下敎日。入侍宜矣。
정조 2년
大殿王大妃殿惠慶宮中宮殿。政院玉堂口傳問安。答曰。知道。
정조 2년
李敬養啓曰。卽者獻納洪周萬。持平宋銓承牌詣臺。謂有情勢。來呈避辭。而自本院退却。則不爲傳啓。旋卽出去。事甚未安。竝推考警責。更爲牌招。何如。傳曰。允。
정조 2년
以執義李亨元。持平李思祚。司諫洪彦喆。正言安廷玹李延年等。牌不進罷職傳旨。傳于申應顯曰。只推。
정조 2년
黃海監司徐有寧狀啓。今三月朔薦新生石首魚。節序尙早。限內不得封進。惶恐待罪事。傳于申應顯曰。勿待罪事回諭。
정조 2년
李敬養啓曰。明日次對。兩司當爲進參。除在外傳旨未下外。未肅拜呈告人員。竝待。開門牌招。以爲推移入侍之地。何如。傳曰。允。
정조 2년
以備忘記。傳于申應顯曰。積城縣監南紀溟。加平郡守朴晉壽。竝令該府。嚴問口招。
정조 2년
傳于李敬養曰。上言。別監任意拔去。不可不嚴懲。韓命洽鄭時泓。出付刑曹。從當下敎。推治次囚禁。
정조 2년
李秉模。以承文院官員。以都提調意啓曰。上年冬至使便齎去。皇太后附廟進賀方物。詔書順付謝恩方物。討逆陳奏方物。合三起方物移准事。咨文來到矣。今番使行。不可無稱謝之擧。無方物。只送謝表事。分付槐院及該曹。何如。傳曰。允。
정조 2년
鄭民始。以兵曹言啓曰。依下敎。內吹螺赤等處。木綿各一疋。依例施賞之意。敢啓。傳曰。知道。
정조 2년
以持平宋銓。獻納洪周萬。牌不進罷職傳旨。傳于申應顯曰。只推。
정조 2년
大司諫徐有防啓曰。臣知識魯鈍。言議拙訥。本不合於淸朝耳目之任。至於長官之職。尤係緊要。有非如臣所可濫叨者。而義重沐浴。計在殫竭。登筵詣臺。雖已多月。而一味尸素。辜負其責。夙宵慙恧。若隕淵谷。因仍蹲據。非義所出。屢犯違傲。恭俟譴罰。而未蒙當勘之律。每承只推之恩。惶隘轉深。益無容措。適値行幸之辰。不敢言私。粗伸陪扈之忱。而爲參候班。隨駕入闕。皁隷前導之聲。逕發於鑾輿還內之前。至被承宣之重推。臣之昏謬。不審之罪。於是乎著矣。區區悚蹙。已無可言。而揆以廉防。其不可一刻晏然於臺次也明矣。昨緣日暮。今始來避。自壞臺體。所失尤大。請命遞斥臣職。答曰。依啓。
정조 2년
以大司諫徐有防避嫌。傳于李敬養曰。昔在肅廟朝。聞閤門喝導之聲。敎曰臺諫入矣。蓋是重臺閣之意也。而至於昨日御駕到錦川橋。喝導呼唱於敦化門內。大乖體統。其在尊朝綱之道。不可例批。依啓。
정조 2년
戊戌三月十四日午時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。明義錄盡爲頒賜乎。民始曰。或有誤字。當經稟而改之故。姑未及頒賜矣。上曰。卽爲改之而頒賜。可也。上曰。昨日陵幸時。別無貽弊於小民之端乎。民始曰。未及聞之。而似無別般弊端矣。上曰。觀光之人甚多。遠道之民。亦或齎糧而來云然乎。民始曰。今番觀光之多。可謂近來所無。而至於忠淸全羅等道之民。亦皆上來觀光云矣。上曰。今番陵幸。卽三年後初幸故。民情之欲見。無或怪矣。而當此農時。農民之多數上來。亦甚可悶矣。上命讀公事。仍命書判付訖。命退。承史以次退出。
정조 2년
戊戌三月十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。風日甚不佳。而雨意邈然。麥事誠爲可悶。國榮曰。數旬不雨。秋牟不得茁長。春牟亦不萌芽。民事誠爲罔涯。上曰。自予登極以後。一雨一暘。尙不順時。連歲飢饉。民生困苦。此莫非予無一惠澤之可以及民。無一誠敬之可以格天。致此荐災。心常憂懼而已。不幸昨年年事。雨暘不適。災沴荐臻。歲飢而民不料生。倉虛而穀不繼賑。此實君臣上下。憂遑罔措之時。而但轉災爲祥之道。惟在予一人恐懼修省之益勵。勿以今日之不雨爲憂。惟以事天之欠誠爲憂。勿以天災之荐降爲憂。而惟以愛民之無實爲憂。則災沴可消而屢豐可期。此一予所以夙宵憂懼不遑寧居者也。命讀公事。命書傳敎曰。同副承旨馳詣宗廟。奉審諸執事進排官。摘奸以來。命退去。諸臣以次出。
정조 2년
戊戌三月十四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見江留狀啓。則喬洞水使所請還穀移劃事。果防報。觀其狀辭。言固是矣。當初所請。雖出於不獲已之事。軍餉之那移。亦涉重難故。不宜許施矣。因大臣之請。不欲自上防塞。以爲例批。以觀該府之擧行矣。今者狀辭。果合予意也。國榮曰。莫重軍餉。豈可爲他營之取利。遽然移送乎。江留之防報。誠得體矣。上曰。今番上言捧納時。別監多有幻弄。至有任自拔去之事。掖庭此習。所嘗駭痛矣。今者現發。不可不嚴懲矣。國榮曰。上言何等至重。而渠輩豈可幻弄於其間乎。此輩之習。若不嚴治。則實無懲勵之道矣。上曰。然矣。命退去。諸臣以次出。
정조 2년
行都承旨洪國榮藥院直。行左承旨鄭民始病。右承旨徐有防未肅拜。左副承旨李鎭衡病。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。孝明殿別茶禮正時。以午正一刻爲之。
정조 2년
傳于李秉模曰。慈殿慈宮進號後。大殿京外所進箋文。當於一箋文。同爲擧行。而該曹以各箋文磨鍊。雖是愼重之意。其在省文之道。不必如此。依改書下。以一箋文擧行。頭辭更爲磨鍊以入。而孝康惠慶宮之稱。似無義。以孝康惠嬪邸下書之事。此後定式施行。
정조 2년
以訓將兼察啓辭。傳于李秉模曰。出代間。禁將兼佩事。牌招聽。傳敎。
정조 2년
兵曹口傳政事。以李邦綏爲左邊捕盜大將。副司直李在簡。
정조 2년
吏曹口傳政事。以鄭一祥爲戶曹參判。
정조 2년
傳于申應顯曰。左副承旨入侍。三使臣大提學同爲入侍。
정조 2년
以執義李亨元。持平李思祚宋銓。司諫洪彦喆。獻納洪周萬。正言安廷玹李延年等。牌不進罷職傳旨。傳于申應顯曰。只推。
정조 2년
李秉模啓曰。持平宋銓。獻納洪周萬。旣已只推之命。竝待開門。一體牌招。何如。傳曰。允。
정조 2년
傳于申應顯曰。訓鍊都監紀律解弛。以今番陵幸時觀之。皆不成樣。特敎申飭。漫不奉行。大將旣已處分。今無可論。御前前排次知敎鍊官。牢子次知敎鍊官。爲先令該曹嚴囚。以待處分。
정조 2년
申應顯。以禮曹言啓曰。取考謄錄。則自前祔太廟及各殿上尊號冊禮時。竝皆有進箋陳賀方物物膳封進之例矣。今此祔太廟陳賀。王大妃殿上尊號。惠慶宮進號。中宮殿冊禮陳駕日。大殿各殿。皆有方物物膳封進之事。方物物膳。各爲四度矣。曾於辛卯辛丑丙辰壬寅丙午年陳賀時。雖因傳敎。只封一度。而莫重慶禮。不敢自下擅便。各殿宮方物物膳。隨其賀箋。依舊例封進之意。分付諸道。何如。傳曰。旣有古例。四度方物物膳。以一度擧行。當此農事方殷之時。各殿許多方物物膳。不可一時竝封。慈殿慈宮及大殿外。只封方物事。行移。
정조 2년
李秉模。以冊禮都監郞廳。以都提調意啓曰。中宮殿冊禮時。敎命軸。今方織造。而五色絲相間次第。及敎命文。字樣大小。例自都監。啓稟請出。王大妃殿敎命文。都監郞廳。親進差備門外。奉審其體制後。織造矣。今亦依前例。令承傳色奉出。王大妃殿敎命文。使都監郞廳。親進奉審。何如。傳曰。何必奉出然後。知見樣乎。
정조 2년
又以祔廟都監郞廳。以都提調意啓曰。今此祔廟時。龕室神榻寶檅冊檅祭器床卓各樣諸具。必須奉審宗廟各室所在諸具然後。可無參差不齊之患。孝明殿徽寧殿延福殿祭器。仍用與新造者。亦爲奉審。當啓稟擧行矣。臣與都監堂郞。進詣宗廟孝明殿徽寧殿延福殿奉審吉日。令禮曹。從速推擇。何如。傳曰。允。
정조 2년
又以祔廟都監言啓曰。今此祔廟時。所用神輦。俱在德應房。取來奉審後。仍用與修補。稟處擧行。何如。傳曰。允。
정조 2년
傳于申應顯曰。禁府時囚甚多。今日開坐事。分付。
정조 2년
申應顯。以義禁府言啓曰。禁府時囚甚多。今日開坐事。命下矣。時囚罪人等口招。卽當捧入。而判義禁李重祜受由在外。次堂例不得擧行。何以爲之。敢稟。傳曰。令次堂擧行。
정조 2년
又以御營廳言啓曰。元陵幸行時。隨駕將校軍兵等。依定奪。以乾犒饋分給之意。敢啓。傳曰。知道。
정조 2년
又以宿衛所言啓曰。龍虎營大旗手次知李廷駿。巡令手次知王道元。御營廳大旗手次知朴緯漢。依傳敎。各決棍十度後。分付該營門。仍爲汰去之意。敢啓。傳曰。知道。龍虎營敎鍊官。比諸御營。差間汰去。則分揀事。分付該營門。
정조 2년
又以宿衛所言啓曰。去夜犯夜。政院使令沈陽彬。依傳敎。決棍十度之意。敢啓。傳曰。知道。
정조 2년
又以御營廳言啓曰。依下敎。去夜犯夜人。吏曹使令朴尙明。兵曹丘從金春彬等。依更數。各決棍二十度之意。敢啓。傳曰。知道。
정조 2년
又以刑曹言啓曰。上言。別監任意拔去。不可不嚴懲推治次。囚禁事命下矣。別監韓命洽鄭時泓。着枷嚴囚之意。敢啓。傳曰。知道。
정조 2년
又以刑曹言啓曰。御營廳牙兵稱名漢之所爲。萬萬無狀。嚴刑照律定配事。命下矣。依傳敎。罪人金春卜嚴刑一次後。取考律文。則續大典禁制條云。假稱禁吏。閭里作拏者。論以遠配。罪人金春卜。以此律施行。慶尙道熊川縣定配所。發配之意。敢啓。傳曰。知道。
정조 2년
又以御營廳言啓曰。依傳敎。去夜城內各牌巡邏牌將全萬才李守默朴尙文陸鴻鎭等。各決棍十五度後。汰去之意。敢啓。傳曰。知道。初無汰去之命。汰去則分揀。
정조 2년
又以左右捕盜廳言啓曰。依傳敎。去夜左巡邏軍官延愼欽金祥集。右邊巡邏軍官張鳳錫韓世輝等。從重決棍各十五度後。汰去之意。敢啓。傳曰。知道。初無汰去之命。汰去則分揀。
정조 2년
領府事李溵楊州地。加土呈辭。傳于申應顯曰。給由馬澆奠床備給。
정조 2년
申應顯。以成均館官員。以大司成意啓曰。今日夕後。聞居齋儒生。有捲堂之擧。臣馳詣泮宮。招致諸生。問其捲堂之由。則諸生書進所懷。以爲伏以臣等。卽伏見今日陞補設場時。許多儒生。以前持平李惠祚父子。侮辱先正臣宋時烈事。至於罷場之境。臣得聞極駭憤之際。繼伏見學儒通文。則以爲今月十三日。陵行祗迎時。李惠祚因再抄詩解題之論評。有所非斥故。傍觀一儒生。謂以此是尤菴箚疑說也云爾。則惠祚乃於稠坐中。攘臂大言曰。尤菴是何許者也。尤菴是何許者也。尤菴豈名賢哉。旣非名賢。則其所謂箚疑。何足道乎。言去言來。誣辱罔極故。其時諸儒生之目擊者。誓不與惠祚子姪。比肩同場。以此意。告于大司成。則大司成。以侮辱先正之說。旣出於多士之口。姑令惠祚之子漢肇。自處而出去。則漢肇兄弟輩。大生恚憤。極口醜詆。又其同類之群起相應者。罔非悖說故。入庭諸生。無不駭惋。一齊請出。至於罷場。罷場之後。累度通文。如出一口。噫。先正臣道學節義。實一國之所尊仰。百世之所標準。至於箚疑一書。尤是羽翼斯文。嘉惠後學者。則惟彼惠祚。抑何心腸。肆然侵辱於衆會之坐。其子漢肇。又敢詆誣於明倫之庭。雖昱甲之凶。明徽之惡。何以加於此哉。臣等忝居首善之地。目見斯文之變。所當亟施重罰。以懲凶徒。漢肇則薄施鳴鼓之罰。而至於惠祚。則搢紳儒罰。旣有朝家禁令。無以聲罪。噫嘻。痛矣。惠祚之罪。旣未懲討。則先正之誣。無以辯雪。臣等以尊仰先正。標準先正之誠。豈可晏然入堂乎。玆暴所懷。以俟處分。臣以聖廟空堂。事體極爲未安之意。縷縷開諭。多般勸入。而諸生等。終不回聽。無意還入。何以爲之。敢啓。傳曰。知道。李惠祚之事。甚爲駭妄。自當處分。儒生卽爲勸入。
정조 2년
右副承旨李敬養疏曰。伏以臣。卽接家臣。則臣母宿病之外。關格猝劇。氣息奄奄。促臣來護。臣方寸焦熬。按住不得。略陳短章。徑出禁門。伏乞天地父母。俯垂諒察。亟遞臣職。以便救護。仍治臣擅離之罪。以肅朝綱。千萬幸甚。答曰。省疏具悉。爾其勿辭。救護母病。
정조 2년
傳于李秉模曰。明日殿座相値。右副承旨李敬養改差。其代。前望單子入之。
정조 2년
承旨前望單子入之。以徐有防落點。
정조 2년
戊戌三月十五日。記事官姜彙鈺。漢城府啓目。劉宗巖所爭山地。令道臣。詳細摘奸。召正處決後。狀聞之意。分付。何如。傳曰。依允。令道臣。除尋常。明覈狀聞爲良如敎。
정조 2년
戊戌三月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。或慮守令之貽弊民間。作送宣傳官廉問。則加平則不給炬價。許多植炬。勒令民間徵出。而積城則橋梁餘木。不爲還給民間盡數輸入於渠家。身爲官長。行此無據之事。極涉駭痛。國榮曰。兩倅所犯果如此。則加積之民。偏被徵斂之害。殊非朝家會減之意。誠爲慨然矣。上曰。近來巡邏。又復解弛。將臣之不爲嚴飭可知。去夜別摘奸時。御營廳牌將。幾皆闕點。大將常時若能團束軍校。以嚴紀律。則夜禁何如是解緩乎。國榮曰。莫重夜巡。如是解弛。極爲驚心矣。上曰。明日。卽封裹日。而與瑞蔥臺相値。何以則爲好耶。國榮曰。殿座處所。看品封裹。似好矣。上曰。然則方物明早待令於春塘臺事。豫爲。分付。命退去。諸臣以次出。
정조 2년
戊戌三月十五日午時。上詣孝明殿。別茶禮入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具翼善冠淺澹圓領袍烏犀帶白皮靴。詣孝明殿。親行別茶禮。儀註上同上曰。騎馬一匹立之。史官一員待命。出榻敎上曰。史官往實錄廳。堂郞進不進摘奸以來。仍還內。諸臣以次退出。
정조 2년
戊戌三月十五日未時。上御誠正閣。左副承旨入侍時。左副承旨李秉模。記事官鄭東浚徐龍輔金勉柱。以次進伏訖。上曰。三使臣及大提學入侍。大提學徐命膺。正使蔡濟恭。副使鄭一祥。書狀沈念祖以次進伏。上曰。奏文草持入乎。命膺曰。持入矣。上命濟恭。讀奏文。濟恭讀奏訖。上曰。字句間。如有疵病。相議改之好矣。濟恭曰。全篇圓滿。別無可改處矣。上曰。萬里炎程。將何以往返乎。濟恭曰。王靈攸曁。自可往返矣。上曰。書狀則有老母云。情勢可悶。而王事靡盬。善爲往返也。濟恭曰。自前。臣於使事。有疑訝者。至於先來狀啓。彼國動靜及觸諱於彼國者。皆書以出送。若有執頉。於彼人者。則生梗可慮。今番則先來狀啓中所奏。當十分詳愼矣。上曰。卿言甚謹密。從便爲之。可也。仍命使臣大提學先退。上命書傳敎曰。昨夜御營及捕廳事。置不足說。而該營將校。竝令該大將從重勘斷。又命書傳敎曰。國法何法不重。而至於係干戎政者。視他法。尤有自別焉。近來國綱雖曰解弛。在戎垣之任者。其所畏約。豈敢少忽。而近以現發之一事言之。各營旗手。不得入闕門。法意實有深嚴之妙。今則竝與此法而廢却。適於今日。使之摘奸。則兵曹及御營等營旗手。橫行闕中。無甚礙掣云。然則宿衛所之標下旗手。何必特敎各佩勿禁之牌乎。意者各營以爲。彼營之軍兵出入。則吾屬亦無異同而然乎。若此則各營無非宿衛所。安有重宿衛之意乎。十分商量。姑從令前。雖不嚴加處分。言外之敎。爲今日將臣者。所當汗沾背處。兵曹判書李徽之。御營大將具善復。爲先越俸各一等。兵曹豈以兵判之顧籍。不能檢飭乎。入直兵曹堂郞。一竝拿問定罪。該營次知將校。令宿衛所決棍後汰去。此後凡係宿衛所軍兵外。他將臣私兵之無標。而以私事出入禁門者闌入軍士。當以軍律論。該大將亦當重勘。以此分付兵曹及宿衛所。又命書傳敎曰。奉命修改之地。固當敬謹。而多率妓物。偃臥戲謔。所見極其駭怪。至入於奉命宣傳官之耳目。此前所未聞。當該監役問名。爲先汰去。拿問處之。又命書傳敎曰。明日封裹。以內試射處所爲之。仍命退。承史以次退出。
정조 2년
戊戌三月十五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。訓局事。可謂關係紀律。常時若能團束。則豈有如此之事乎。國榮曰。先廂之遽然回馬。雖是號令之誤聽。旣無將令。而敢離信地。此前所未有之事矣。上曰。朝廷適之將帥乏材故。旋罷旋授。有若非此人莫可者然。以故。爲其武將者。初無畏怯之心。不恤軍務。不嚴軍法。每有如此失措之擧。良可駭然。命讀諸道狀啓。國榮讀奏。命退去。諸臣以次出。
정조 2년
戊戌三月十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。關王廟修改監役誰也。國榮曰。曺命俊云矣。上曰。俄已處分。而身旣奉命。地又敬謹處。則但當誠心看役而已。豈敢率妓戲謔。若是無嚴乎。良可駭然。國榮曰。雖是微末小官。莫重之地。作此駭擧。誠爲寒心矣。上曰。從今以後。各營軍卒。不敢出入闕中乎。國榮曰。傳敎嚴飭之後。豈可有如前雜亂之弊乎。聞各營大將。今方嚴束云矣。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨徐有防坐直。左副承旨吳載紹坐。右副承旨李鎭衡坐。同副承旨李秉模坐。注書柳孟養藥院直鄭東浚仕直。事變假注書李兢淵仕。
정조 2년
徐有防啓曰。合辭方張之時。兩司無詣臺之員。事甚未安。除在外外。未肅拜及呈告人員。竝卽牌招。何如。傳曰。允。
정조 2년
軍器提調前望單子入之。以具善復落點。
정조 2년
李秉模。以禮曹郞廳。以三公意啓曰。御覽還下白綿紙四百七十七卷二張。黃細苧布八疋。白細苧布五疋。黃細綿紬四疋。白細綿紬五疋。紫細綿紬四疋。更爲改備後。同爲封裹之意。敢啓。傳曰。知道。
정조 2년
徐有防。以成均館官員。以大司成意啓曰。臣伏承本館草記批答。招致諸生。傳宣聖旨。仍又勸入則諸生等以爲。聖敎如此。不勝萬萬惶悚。謹當還入。恭俟處分云。故仍設夕食堂。臣卽退去之意。敢啓。傳曰。知道。
정조 2년
李秉模。以承文院官員。以都提調意言啓曰。使行所齎去奏咨文承准拜表日字。待回還使臣還渡江狀啓上來。書塡之意。昨已筵稟矣。今日査對見之。則安寶後追書。事甚難便。而使行還渡之報。要不出數日之內。承准日字。以今二十日書塡。拜表日字。以今二十五日書塡。恐似得宜。何以爲之乎。敢稟。傳曰。知道。
정조 2년
徐有防。以弘文館言啓曰。禫畢當月之內。法樂懸而不作事。有博考以聞之命矣。臣等取考諸家禮說。則別無可據之文。而朱子曰。二十五月祥後便禫。看來當如王肅說。於是月禫徙月樂之說爲順。而今從鄭氏之說。雖是禮疑從厚。然未爲當。郭子從問。孟獻子禫。懸而不樂。比御而不入。孔子以獻子加於人一等矣。今之居喪者。當以獻子爲法。不可定以二十七月爲拘。朱子答曰。獻子之哀未忘。故過於禮。而孔子善之。胡伯量問中月而禫。朱子答曰。今旣定以二十七月爲期。但於其間。自致其哀足矣。蓋朱子雖取王肅之說。而又有禮疑從厚。哀不忘致其哀之訓。且宋臣司馬光所謂歷代多從鄭說。今律勅三年之喪。皆二十七月而除之說。載在家禮。則禫畢當月之內。法樂懸而不作。恐合於徙月樂之義。且以國朝典禮言之。先大王命編續五禮儀時。至祔廟後飮福設樂條。下敎曰。此禮乃列聖朝權停者。而予恐後嗣王。便以爲五禮所載而輒行之。特命永罷。書之編中。此與朱子禮從厚之說。實相符契。而臣等素昧禮學。不敢質言。惟在廣詢而行之。何如。傳曰。允。
정조 2년
鄭民始。以都摠府言啓曰。今日入直內三廳武兼禁軍及軍兵等中日習射事。標信啓請矣。日勢已晩。不得爲之之意。敢啓。傳曰。知道。
정조 2년
戊戌三月十六日。記事官姜彙鈺。義禁府以繕工假監役曺命峻。奉命修改之地。多率妓物。偃臥戲謔。罪刑推得情。何如。啓目。傳曰。削職放送爲良如敎。
정조 2년
戊戌三月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雨意頗多。若或沛然。則麥事庶可幸矣。國榮曰。今日封裹殿座時。承旨不可不備員。而同副承旨申應顯有實恙。今日不爲仕進。何以爲之乎。上曰。同副承旨許遞。出榻敎上曰。予則當自內詣春塘臺。卿率試射將校及軍兵。自靑陽門入來。可也。諸臣遂退出。
정조 2년
戊戌三月十六日初更三點。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。明日則試才。可以了當乎。國榮曰。餘技尙多。明日亦當終日矣。上曰。明日拜表。服色何以爲之云乎。國榮曰。以淺淡服爲之云矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨徐有防坐。左副承旨吳載紹坐直。右副承旨李鎭衡坐直。同副承旨李秉模坐直。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。三使臣留待。
정조 2년
傳于吳載紹曰。上言回啓。皆令限內爲之矣。尙不回啓。其令申飭。
정조 2년
以兵曹堂郞拿處傳旨。傳于吳載紹曰。分揀。
정조 2년
以執義李亨元。持平李思祚宋銓。司諫洪彦喆。獻納洪周萬。正言安廷玹李延秊牌不進。罷職傳旨。傳于吳載紹曰。只推。
정조 2년
吳載紹啓曰。合辭方張之時。兩司連日闕啓。事甚未安。除在外外。執義李亨元。持平李思祚宋銓。司諫洪彦喆。獻納洪周萬。正言安廷玹李延秊。旣有只推之命。卽爲牌招。何如。傳曰。允。
정조 2년
李秉模啓曰。今日拜表時。兩司無進參之員。憲府則監察代行矣。雖無諫院。依例仍爲行禮之意。敢啓。傳曰。知道。
정조 2년
吳載紹。以義禁府言啓曰。上言回啓。皆令限內爲之事。命下矣。京居幼學鄭錦成上言啓下。本府當限內回啓。而判義禁李重祜受由在外。次堂例不得爲之。判義禁入來後擧行。何如。傳曰。今次堂擧行。
정조 2년
吏曹判書金鍾秀疏曰。伏以日月易得。孝明殿祥事奄過。伏惟聖孝出天。哀慕靡逮。區區下情。不任悲念之至。臣於日前史局直中。傳聞有北咨事。逬退私次。蹙伏待勘。已多日矣。昨以陵官差出事。召牌荐降。飭敎且勤。而一味逋慢。惶隘無地。噫。奏文事體。至爲嚴重。而緣臣疎闇。承乏代斲。句語之間。失於照檢。畢竟嘖言橫來。謝使徑發。究厥所由。罔非臣罪。到今惟有亟被譴罰。爲可以尊國體而塞衆論而已。文字之有例無例。情法之適輕適重。尙何容議於其間哉。此事大關道理。非若一已廉防之比。官職去就。非所可論。成命久稽。爲罪滋大。玆不得不短章自列。伏乞聖上。亟命遞臣之職。勘臣之罪。使公法行而私分安焉。答曰。省疏具悉。所辭過矣。卿其勿辭行公。
정조 2년
兵曹判書李徽之疏曰。伏以日月不居。孝明殿祥事奄過。展拜元陵。克伸誠禮。伏惟我聖上靡逮之慟。益復如新。仍伏念無似賤臣。久叨本兵之長。尋常兢蹙。如負大何。昨者臣營旗手。攔入禁中。臣實愚蠢昏劣。曾不檢察。嚴敎之下。始覺罔知法意。自歸犯科。其矇然不職之罪。於是益著。惶隕震慄。不知所爲。噫。臣之所負。旣係戎政。畢竟勘處。只是越俸。則是豈朝家綜核之政乎。惟我聖明。雖以包容之德。姑且曲恕以令前。關係亦重。不宜輕貸。玆敢陳章自列。仰瀆崇嚴。伏乞聖明。亟罷臣職。以重公法。以安微分。不勝幸甚。答曰。省疏具悉。卿其勿辭察任。
정조 2년
戊戌三月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。三使臣入侍。出榻敎上使蔡濟恭。副使鄭一祥。書狀官沈念祖進前。上曰。日熱而路遠。誠難往返矣。濟恭等曰。王靈攸曁。何慮往返之難乎。上曰。上使則受知於先朝。與他自別。臨行時宜有贈言。而此非詞律之時。故略書數語以贈。卿其諒予感舊之意也。濟恭曰。臣萬里銜命。以天陛之遠離。下情不勝悵缺。今者前席。追提臣受知先朝之事。有此宸章之賜。臣手擎感泣。不知所達矣。上曰。善爲往還。可也。濟恭曰。先大王祔廟時。臣不得入參。極爲悵缺。上曰。何時可當還來乎。濟恭曰。似於潤六月。還渡江矣。命退去。諸臣以次出。
정조 2년
戊戌三月十七日辰時。上御春塘臺。內試射入侍時。行都承旨洪國榮。行左承旨鄭民始。左副承旨吳載紹。右副承旨李鎭衡。同副承旨李秉模。記事官柳孟養鄭東浚徐龍輔金勉柱。以次侍立。上詣春塘臺殿座。上曰。御將以下試官入侍。善復等以次進伏。上曰。今日放銃。亦依★日。分所爲之。可也。仍命以次試射。上曰。昨日奏文考覈。甚爲不察。多有誤字。考覈承旨徐有防李秉模。從重推考。有防曰。傳命宣傳官。擧皆離次。下敎之下。未卽待令。事體所在。不可無飭。行首宣傳官李長燁。從重推考。何如。上曰。依爲之。出擧條上命書傳敎曰。訓鍊都監敎鍊官。旣命査出付兵曹。俱是前大將。紀律所關。明日令兵判。公廨決棍後草記。上曰。今已畢試。當爲親臨頒賞。布木自戶曹兵曹及各該營門。待令事。分付。上曰。今番直赴。則只出一人乎。國榮曰。當爲直赴者。只有一人矣。上命書傳敎曰。瑞蔥臺內試射柳葉箭一巡三中四分武藝別監浪處浩。依例直赴殿試。四中駕前出身林潤起。亦爲依例加資。三中四分駕後出身金烔。御營廳敎鍊官出身李廷復。竝邊將除授。又命書傳敎曰。瑞蔥臺內試射時。別技鳥銃一巡二中宣傳官崔範星。陞敘調用。仍命頒賞。上曰。頒賞之際。都監郞廳。不爲親授。極爲駭然。訓鍊都監郞廳朴應煥汰去。頒賞訖。上命書傳敎曰。今日試射。旣已侵夜。應射人與待令人。令巡邏營及巡廳捕廳。弛禁事。分付。仍還內。諸臣以次退出。
정조 2년
戊戌三月十七日初更五點。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。今日都監擧行。極涉駭然。前大將紀律之不嚴。到處皆然。如此而三軍之將。何所恃乎。國榮曰。昨日事可謂駭然。而倉卒擧行之際。顚錯之事。無或怪矣。上曰。今番試才。賞格甚均矣。國榮曰。有才藝之超等者。或多數受賞者。而其他許多軍卒。無一人不受者。軍心莫不歡洽矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨徐有防坐直。左副承旨吳載紹坐直。右副承旨李鎭衡坐。同副承旨李秉模坐。注書柳孟養藥院直鄭東浚仕直。事變假注書李兢淵仕。
정조 2년
吳載紹啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 2년
李秉模啓曰。今日宮號諡號園號議定事。禮曹單子。啓下矣。時原任大臣政府西壁館閣堂上六曹參判以上。竝卽牌招。以爲議定之地。何如。傳曰。允。
정조 2년
傳于李秉模曰。議號進參人。牌去來催促。
정조 2년
傳于李鎭衡曰。令日上言回啓中。請令本道査啓者。至於十六張之多。登時査啓之意。令各該司。申飭各該道。
정조 2년
李秉模啓曰。宮號諡號園號單子。旣已啓下。招致禮曹郞廳。傳授之意。敢啓。傳曰。知道。
정조 2년
李秉模。以實錄廳郞廳。以摠裁官意啓曰。二房郞廳李儒慶。方有身病。三房郞廳嚴思晩。陳疏下鄕。竝今姑減下。其代以前校理朴天衡。前校理曺遠振差下。分房察任。何如。傳曰。允。
정조 2년
兵曹口傳政事。副司果朴天衡。
정조 2년
李秉模。以祔廟都監郞廳。以都提調意啓曰。取考謄錄。則祭器鑄成時。宗廟所上祭器陪來。出見樣矣。今亦依例陪來之意。敢啓。傳曰。知道。
정조 2년
又以祔廟都監言啓曰。今此祔廟時所用神輿二坐。以宗廟所在。出用。何如。傳曰。允。
정조 2년
又以實錄廳郞廳。以摠裁官意啓曰。時政記前所移奉者。幾盡抄節。自戊辰至丁丑十年時政記。更爲移奉。政院日記。亦爲計年取來之意。敢啓。傳曰。知道。
정조 2년
吳載紹。以御營廳言啓曰。本廳字內惠化門南邊駝駱山近處體城頹毁處。今方修築。而所入石子浮出。然後可以始役矣。東郊蘆原近處所在石子。浮出之意。敢啓。傳曰。知道。
정조 2년
又以兵曹言啓曰。忠州居李益茂李恒葉李光郁等。以璿派後裔。充定軍役。依事目頉下事。聯名上言。啓下本曹。而限內不爲現身。依例勿施之意。敢啓。傳曰。知道。
정조 2년
又以兵曹言啓曰。依傳敎。訓鍊都監行軍次知敎鍊官尹進五。殺手次知敎鍊官金允執等。各決棍十度之意。敢啓。傳曰。知道。
정조 2년
戊戌三月十八日。記事官姜彙鈺。義禁府啓目。加平郡守朴晉壽。排植炬。使民間擔當。至有奸吏營私橫侵之弊。罪刑推得情。何如。傳曰。除刑推議處爲良如敎。
정조 2년
禮曹啓目。李明五上言中世系誤錄事。帳籍及璿源錄單子。俱無出繼二字。而璿派誤錄釐正。自有所管。令宗簿寺稟處。何如。傳曰。依允。
정조 2년
戊戌三月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。吏判疏批已下。又有政命。今日當爲出仕乎。國榮曰。似當出仕矣。上曰。近來武藝別監選入者。漸不如前。非但才藝之不備。且其身手。不成貌樣。肘腋親兵。何等愼重。而若是疎忽耶。前大將事。誠爲慨然也。國榮曰。近來人才漸下。雖武弁。鮮有體大才優者。況軍卒輩多才多力者。豈可多得乎。命退去。諸臣以次出。
정조 2년
戊戌三月十八日巳時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。再昨封裹時。方物全不成樣。此豈交隣之義乎。近來各司擧行。專以彌縫周遮爲事。誠非細慮矣。民始曰。近來則自上屢下飭敎。故至於方物。差勝於前矣。上曰。以奏文言之。予於燭下。草草閱見。而誤字爲三十七處。考覈之義安在哉。民始曰。此則不察大矣。上命讀公事。仍命書判付訖。命退。承史以次退出。
정조 2년
戊戌三月十八日酉時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。昭顯廟位主。今則當爲埋安。而儀曹何不擇日擧行。而儲慶宮祭享。亦當爲變節。禮判何不入侍稟定乎。國榮曰。纔經陵幸。似未及周旋而然矣。上曰。李惠祚事。誠是變怪。惠祚若發此言。則難免斯文之罪人。而此若一傳再傳。便成是非。則此不過語言薄過。多士捲堂。亦涉張大矣。國榮曰。曾聞李惠祚。多聞博識。議論平坦。且持身精約。不與人相較云矣。今者士論峻發。歸之於斯文之罪人。曾是不意之事也。若使惠祚。眞有此言。則臣則以爲醉中妄發矣。上曰。卿言好矣。歸之於妄發。則都無事矣。國榮曰。多士初不聞之則已。旣聞其言。則章甫之間。安得無士論之峻發乎。上曰。然矣。命讀各道狀啓。國榮讀奏。命退去。諸臣以次退出。
정조 2년
行都承旨洪國榮藥院直。行左承旨鄭民始坐。右承旨徐有防坐。左副承旨吳載紹坐。右副承旨李鎭衡坐直。同副承旨李秉模坐直。注書柳孟養藥院直鄭東浚仕直。事變假注書李兢淵仕。
정조 2년
李秉模啓曰。春秋館郞廳來言。因實錄廳草記。自戊辰至丁丑十年時政記。更爲移奉事。允下。故自戊辰至丁丑合五十一冊移奉事云矣。敢啓。傳曰。知道。
정조 2년
又啓曰。因實錄廳草記。政院日記。自戊辰至丁丑計年取來事。允下矣。戊辰日記十四卷。己巳日記十三卷。庚午日記十三卷。辛未日記十四卷。壬申日記十二卷。癸酉日記十二卷。甲戌日記十三卷。乙亥日記十二卷。丙子日記十三卷。丁丑日記十二卷。合一百二十八卷。輸送之意。敢啓。傳曰。知道。
정조 2년
傳于李秉模曰。右承旨進詣奉室。奉審以來。
정조 2년
以執義李亨元。持平李思祚宋銓。司諫洪彦喆。獻納洪周萬。正言安廷玹李延秊等牌不進。罷職傳旨。傳于李鎭衡。曰只推。
정조 2년
傳于李秉模曰。同副承旨入侍。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而大報壇忌辰正日相値。不得爲之之意。敢啓。傳曰。知道。
정조 2년
李秉模。以禮曹言啓曰。今三月十九日承旨入侍時。傳曰。靖嬪旣封園矣。祭享儀節。可以講行。而係是無據之禮。不可無斟量之道以當宁私親而封園。以追崇私親而封園。恐有間焉。毓祥宮則不特以當宁私親而封園。況誕我寧考。篤慶長發。而祭禮享式。俱有先朝已定者。今不可容議。而至於靖嬪宮。當用儲慶宮新定之例。不當用毓祥宮今行之禮。園則每年一寒食。宮則春秋一祭。或春秋中一祭。依此定式。於禮似不悖矣。其令禮官。就議大臣稟處事。命下矣。臣景祜。就議于領議政金尙喆。左議政鄭存謙。右議政徐命善。則以爲。儲慶宮。方當遷祧。則新宮園祭禮。與已祧之宮園。差有異焉。若於毓祥宮昭寧園祭禮品式。斟酌損益。恐似得宜云。諸大臣之意如此。何以爲之。敢稟。傳曰。依議施行。
정조 2년
又以祔廟都監郞廳。以都提調意啓曰。今此祔廟時。神榻所用廣厚板。必以長廣者取用。而見今公私所儲。擧皆短狹。不合用。在前亦多有長生殿退板啓請取用之例矣。今亦依此例。本殿所在黃腸板四立。取用。何如。傳曰。允。
정조 2년
又以祔廟都監言啓曰。永禧殿移安廳諸具。亦當新備。而其中日月屛。則本殿有舊件。以此奉來。修補入用。何如。傳曰。允。
정조 2년
又以祔廟都監言啓曰。臣率都監堂郞。進詣宗廟永禧殿孝明殿徽寧殿延福殿。各樣諸具。一一奉審後。前排之可以仍用者仍用。修補者修補。不得不新造者。當爲新造。而其中祭器仍用與新造。依例別單書入之意。敢啓。傳曰。知道。
정조 2년
又以祔廟都監言啓曰。永禧殿祭器當爲新備者。今方別單書入。而祔廟後孝明殿祭器中。多有不合用於宗廟而合用於永禧殿者。以此移用。恐合便宜。而自下不敢擅便。何以爲之。敢稟。傳曰。依此爲之。
정조 2년
鄭民始。以兵曹言啓曰。忠壯衛將韓尙裕。素患痰癖之症。猝然添劇。旬月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 2년
李鎭衡。以義禁府言啓曰。全羅監司鄭元始狀啓。據刑曹粘目內。谷城前縣監洪儆李杞齡卞相璧李喆遂金尙鉉。求禮前縣監李重玉。光陽前縣監金載厚等。移本府處之事。允下矣。洪儆李杞齡李喆遂等。今方待命。卽爲拿囚。金尙鉉時在全羅道興陽地。金載厚時在靈光地。李重玉時在江原道橫城地云。依例發遣府書吏羅將竝拿來。而卞相璧旣已身故。勿論。何如。傳曰。允。
정조 2년
李秉模。以吏曹言啓曰。今番上言人中慶州居幼學權學仁。西部居良人崔昌翼。北部居良人羅允禧。譯官金大昌。仁川居幼學嚴瑢。西原居幼學韓榮善。西部居童蒙金世明。忠州居幼學崔必逵。金川居幼學安聖垕。砥平居幼學李得養。沃川居幼學朴廷燁。忠州居幼學朴商球。瑞山居幼學金纘慶。中部居良人方得元。果川居幼學權得範。西部居幼學尹來東。林川居幼學權震炯。靈巖居幼學梁應甲。北部居良人趙應麟等戶口。限內不爲現納。有違法例。竝置之。何如。傳曰。允。
정조 2년
戊戌三月十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番上言。各司幾盡回啓。而獨於吏曹。尙不擧行。吏判尙引已遞職之事。至於本曹之事。一味抛却。何其處義之過當也。國榮曰。所引之職。旣已蒙遞。所引之疏。亦已承批。且飭敎屢下。則固當承膺之不暇。而尙此引嫌。極涉過矣。上曰。宗廟修理時。誰當進去乎。國榮曰。只監役進去云矣。上曰。莫重之地。只令監役官看役。誠非愼重之道。都監堂上。輪回進去看檢。好矣。國榮曰。有下敎然後。當爲進去矣。命退去。諸臣以次出。
정조 2년
戊戌三月十九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。先朝行狀。令徐命膺撰進事。下敎矣。尙無消息。何故而然也。國榮曰。徐命膺。方以實錄纂修之役。實無暇隙。故尙此遲滯云矣。上曰。行狀緊急。實錄之任。姑爲減下無妨矣。國榮曰。實錄則非卒然了當之事。姑爲減下。待行狀撰出後還差。似好矣。上曰。景廟實錄。黃景源。獨當改撰乎。國榮曰。然矣。上曰。幾何撰出云乎。國榮曰。盡爲撰出。而今方正書云矣。上曰。此亦速成矣。國榮曰。七冊改撰非小矣。而今者畢撰。可謂神速矣。上曰。大報壇忌辰。用齋戒乎。國榮曰。自前例用齋戒云矣。上曰。如非親祭與行禮。則不必用齋戒。此後親祭望拜禮外。勿用齋戒事。定式施行。命退去。諸臣以次出。
정조 2년
戊戌三月十九日申時。上御誠正閣。同副承旨入侍時。同副承旨李秉模。記事官鄭東浚徐龍輔金勉柱。以次進伏訖。上命書傳敎曰。靖嬪旣封園矣。祭享儀節。可以講行。而係是無據之禮。不可無斟量之道。以當宁私親而封園。以追崇私親而封園。恐有間焉。毓祥宮則不特以當宁私親而封園。況誕我寧考。篤慶長發。而祭禮享式。俱有先朝已定者。今不可容儀。而至於靖嬪宮。當用儲慶宮新定之例。不當用毓祥宮今行之禮。園則每年一寒食。宮則春秋一祭。或春秋中一祭。依此定式。於禮似不悖矣。其令禮官。就議大臣稟處。又命書傳敎曰。旣有先朝定式。又是同宮一岡之內。延祜宮守宮內官及守僕以毓祥宮守宮內宮及守僕兼用。綏吉園守奉官及守僕。亦以昭寧園守奉官及守僕兼用。守護軍亦無加充之事。以此分付該曹該道。又命書傳敎曰。儲慶宮祭享。當自今年變節。昭顯廟位主。亦當埋安。該曹何不稟定日字。議定儀節乎。問啓。又命書傳敎曰。儲慶宮順康園延祜宮綏吉園祭禮祭品祭官合行式例。亦令禮官。同爲問議於大臣。又命書傳敎曰。自先朝飭敎。何等嚴截也。豈爲穀包之和水。而有是飭敎也。誠以生民之膏血。經費之大計。而所係甚重也。昨年以前。法猶不解。絶無臭載之患矣。今年則稅穀裝發。不出數邑。而已有臭載之擧。該道若能董飭。則豈有是弊。況營下邑乎。公忠監司徐有隣推考。以狀啓觀之。吏鄕船格之從中作奸。明若觀火。若復例勘。無以他道之知戢。令道臣。親執査覈。除尋常各別嚴刑。期於輸歎。令備局。以此傳敎辭意。嚴飭各該道。預令申諭。俾無犯法之意。一體。分付。秉模曰。吏曹所下上言回啓。屢度催促。而尙不擧行。事極未安。吏曹判書金鍾秀推考。卽令回啓。何如。上曰。依爲之。出擧條上命書傳敎曰。旣於承宣請推之奏依施。而無所以而不行。本曹之事。可謂無所以之無所以也。吏曹判書金鍾秀。旣命推考。雖不更推。回啓之尙不擧行。事極未安。自政院催促。今日內回啓事。分付。仍命退。承史以次退出。